SKRIFTLIG FORESPØRGSEL E-1427/01

af Cristiana Muscardini (UEN) til Kommissionen

(17. maj 2001)

Om: Beskyttelse af den europæiske kulturarv

Den 16. april styrtede et stykke af Den Aurelianske Mur i Rom sammen. I sig selv ville dette allerede være nok til at give de myndigheder, der er ansvarlige for vedligeholdelsen af dette antikke anlæg, skylden herfor, eftersom der i 1999 gennemførtes restaureringsarbejder, som ikke gav de ønskede resultater. Man kan spørge sig selv, om årsagen hertil var forsømmelighed eller inkompetence hos de for arbejdet ansvarlige forvaltningsgrene. Disse spørgsmål leder opmærksomheden hen på problemet med den ringe lydhørhed over for beskyttelsen af den arkæologiske arv i Italien, en arv som også tilhører hele Europa og hele verden, og som burde beskyttes gennem en interventionspolitik, hvormed formålet skulle være at iværksætte mere virkningsfulde aktioner til beskyttelse af en rigdom, hvis eksistens man kun husker på i tilfælde af katastrofale begivenheder som denne.

1. Kan Kommissionen oplyse, om den over et af sine programmer ydede støtte til restaureringen af arbejder af arkæologisk interesse i Rom i forbindelse med jubilæet?

2. Har den i bekræftende fald modtaget et regnskab for de arbejder, der reelt er blevet gennemført?

3. Råder Kommissionen over egnede instrumenter til at gribe ind for at beskytte en arkæologisk arv, der ikke længere blot er af national interesse, mod den forsømmelighed, som de lokale ansvarlige myndigheder har lagt for dagen?

4. Mener Kommissionen ikke, at der bør etableres en specifik europæisk kulturarv omfattende alle eksisterende kulturgoder (arkæologiske minder, historiske bygningsværker, kunstværker) i Unionen og disses bevaringstilstand, således at der sammen med medlemsstaterne kan gribes ind til fordel for beskyttelsen af sådanne goder?

Svar afgivet på Kommissionens vegne af Viviane Reding

(1. oktober 2001)

1. Kommissionen har ikke finansieret nogen restaurering af monumenter i Rom i anledning af jubilæet.

2. Artikel 151 (den tidligere artikel 128) i EF-traktaten fastslår, at Fællesskabet har kompetence, når det gælder om:

- at fremme det kulturelle samarbejde mellem medlemsstaterne og

- (om nødvendigt ved finansiel bistand) at støtte og udbygge medlemsstaternes indsats på følgende områder:

a) forbedring af kendskabet til og formidlingen af de europæiske folkeslags kultur og historie;

b) bevarelse og beskyttelse af den kulturarv, der er af europæisk betydning;

c) ikke-kommercielle udvekslinger;

d) kunstneriske og litterære frembringelser, herunder i den audiovisuelle sektor.

Det er vigtigt at bemærke, at samme artikel 151 udelukker enhver form for harmonisering af medlemsstaternes love og administrative bestemmelser(1) på dette område.

3. Hvad angår muligheden for at skabe en europæisk kulturarv, ønsker Kommissionen at henlede det ærede medlems opmærksomhed på en nylig betænkning fra Parlamentet om medlemsstaternes anvendelse af konventionen om beskyttelse af verdens kulturarv, hvori det ønskes, at medlemsstaterne kan formås til sammen med Europarådet at se på muligheden for et system til klassificering af den europæiske kulturarv på basis af fælles definitioner og identifikationskriterier, der kan gøre det muligt at identificere den kultur-, natur- og sprogarv, hvis værdi udgør mere end blot en national interesse, og give denne kultur-, natur- og sprogarv et identificerbart europæisk mærke, hvorved denne klassificering kan bidrage til at fremhæve den europæiske kulturarvs mangfoldighed og frugtbarhed, samtidig med at den understreger den fælles karakter.

Kommissionen vil gerne henlede det ærede medlems opmærksomhed på, at klassificeringen af et sted som europæisk kulturarv ikke vil være ensbetydende med beskyttelse.

(1) Artikel 151, stk. 5, første indryk i EF-traktaten.